Document ID: 31998R1506

Uredba Sveta (ES) št. 1506/98
z dne 13. julija 1998
o določitvi koncesije v obliki tarifne kvote Skupnosti za Turčijo v letu 1998 glede lešnikov in o začasni opustitvi nekaterih koncesij
SVET EVROPSKE UNIJE JE
ob upoštevanju Pogodbe o ustanovitvi Evropske skupnosti in zlasti člena 113 Pogodbe,
ob upoštevanju Akta o pristopu iz leta 1994,
ob upoštevanju predloga Komisije,
ker so bile po Sporazumu o pridružitvi med Evropsko gospodarsko skupnostjo in Turčijo [1], v nadaljevanju "Sporazum", tej državi dodeljene koncesije v zvezi z nekaterimi kmetijskimi proizvodi;
ker je po pristopu Republike Avstrije, Republike Finske in Kraljevine Švedske, treba koncesije za lešnike prilagoditi, da bi se upoštevale trgovinske ureditve za ta proizvod, ki so obstajale med Avstrijo, Finsko in Švedsko na eni strani ter Turčijo na drugi;
ker mora v skladu s členi 76, 102 in 128 Akta o pristopu iz leta 1994 Skupnost sprejeti potrebne ukrepe, da se popravi položaj; ker bi ti ukrepi morali biti v obliki avtonomnih tarifnih kvot Skupnosti, ki pokrivajo konvencionalne preferencialne tarifne koncesije, ki jih uporabljajo Avstrija, Finska in Švedska;
ker Sklep št. 1/98 Pridružitvenega Sveta ES-Turčija z dne 25. februarja 1998 o trgovinskih režimih za kmetijske proizvode predvideva izboljšavo in konsolidacijo trgovinskih preferenc, povezanih z uvozom kmetijskih proizvodov s poreklom iz Turčije v Skupnost, in določa niz preferencialnih ugodnosti za izvoz mesa in živih živali iz Skupnosti v Turčijo;
ker Turčija od leta 1996 izvaja prepoved uvoza živih živali vrste goveda (oznaka KN 0102) in omejitve uvoza govedine (oznake KN 0201-0202); ker so ti ukrepi, kot količinske omejitve, nezdružljivi s Sporazumom in Skupnosti preprečujejo, da bi imela korist od koncesij, ki so ji bile dodeljene s Sklepom št. 1/98; ker kljub pogovorom s Turčijo od novembra 1997 do februarja 1998, ki naj bi privedli do sporazumne rešitve problema, količinske omejitve še vedno veljajo;
ker je zaradi teh ukrepov izvoz zadevnih proizvodov s poreklom iz Skupnosti v Turčijo blokiran; ker je zaradi zaščite trgovinskih interesov Skupnosti položaj treba uravnotežiti z enakimi ukrepi; ker je torej treba začasno preklicati koncesije, določene v Prilogah k tej uredbi,
SPREJEL NASLEDNJO UREDBO:
Člen 1
Odpre se avtonomna tarifna kvota iz Priloge I za leto 1998. Uporabljajo se členi 4 do 8 Uredbe (ES) št. 1981/94 [2], po katerih je Svet odprl tarifne kvote Skupnosti za nekatere proizvode, ki med drugim izvirajo iz Turčije.
Člen 2
Avtonomna tarifna kvota, določena v Prilogi I in dve tarifni kvoti, določeni v Prilogi II, se opustijo.
Člen 3
V skladu s postopkom, določenim v členu 29 Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [3], ali, odvisno od primera, v ustreznih členih drugih uredb o skupnih ureditvah trgov za kmetijske proizvode ali v členih 6 in 7 Uredbe (ES) št. 1981/94, Komisija razveljavi ukrepe, iz člena 2, ko se odstranijo ovire za preferencialni izvoz iz Skupnosti v Turčijo.
Člen 4
Ta uredba začne veljati dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. julija 1998

Labels: 3
17
18